Wie se gier?
JY LEES NOU Wie se gier?
Wie bepaal mense se giere? Ek bedoel met modes of gewoontes of smake.
In Johannesburg verf mense dikwels hul huise, veral troshuise, “aardkleure”. Wie het op dié aaklige skakerings besluit? Hulle vertel my dis prakties. Maar die Grieke verf hul huise en kerke wit met blou dakkies - lieflik - en hulle is tog ook praktiese mense. Ons woon in Afrika, sê ’n kunstenaar, dáárdie is Mediterreens. Goed, maar waarom bou ons dan huise in trosse en geboue in Toskaanse of Spaanse of Franse styl, of met Griekse pilare?
Toe ek ’n kind was, het ek met ’n sak vol albasters skool toe gegaan. Net om te sien dat kennetjie oornag die spel geword het en albasters verdwyn het. Soos met die hoelahoepel, die skaatsplank wat ’n paar jaar gelede onder elke kind se voete was, of die skopfietsie, of die tekkies met liggies aan ... Terloops, speel mense nog putt-putt, oftewel set-set?